Osa Hervannan baanaa valmistuu loppuvuodesta Tampereella – pyöräilyreitti sai valtiolta rahaa 340 000 euroa

Hervannan baanan ensimmäinen osa Hervannasta itäisen ohitustien ylittävälle sillalle valmistuu Tampereella loppuvuodesta. Baanasta rakennetaan seudullinen pääreitti helpottamaan pyöräilyä Hervannan ja keskustan sekä Hervannan ja Taysin kampuksen välillä. Tuore tukipäätös auttaa kustannuksissa. Liikenne- ja viestintävirasto Traficom ja Väylä myönsivät kävelyn ja pyöräilyn investointitukea 15 kunnalle yhteensä 3,5 miljoonaa euroa. Tampereen kaupunki sai tukea Hervannan baanan ensimmäinen osuuden rakentamiseen 345 000 euroa. Liikenneinsinööri Timo Seimelä Tampereen kaupungilta kertoo, että ensimmäistä osuutta on rakennettu rinnan raitiotien kanssa Hervannan valtaväylän suuntaisesti Kanjoninkadulta itäisen ohitustien sillalle. Baanan ensimmäisen osuuden pituus on 1,5 kilometriä. Työt aloitettiin viime vuonna, ja tänä vuonna rakennetaan perustukset loppuun ja tehdään päällystystyöt. Seimelä kertoo, että tuki helpottaa kaupungin investointirahatilannetta. Baana olisi toteutettu joka tapauksessa, sillä kohde oli jo toteuttamisohjelmassa. Viinikan liittymään asti Tavoitteena on jatkaa baanaa Viinikan liittymään asti. –Parhaillaan tehdään seuraavasta osasta alustavaa yleissuunnitelmaa, Seimelä kertoo. Päätettäväksi tulee, mitä kautta reitti kulkee Viinikan liittymään. –Nyt pohditaan suuntaisiko se Korkinmäen sillan kautta Hallilan läpi Nekalantielle vai Laulunsillan ohitse kaartaen sieltä Nekalantien suuntaan, Seimelä kertoo. Hän sanoo, että näistä reiteistä on pohdinnassa erilaisia variaatioita. Esitys reitistä pitäisi saada valmiiksi alkuvuodesta. Tampereen keskustan ja Hervannan välille rakennetaan seudullinen pyöräilyn pääreitti. Ensin rakennetaan 1,5 kilometrin osuus Kanjoninkadun ja Itäisen ohikulkutien välillä. Ensimmäisen osuuden rakentaminen aloitettiin viime vuonna rinnan raitiotierakentamisen kanssa. Ensimmäinen osuus saadaan valmiiksi loppuvuodesta 2019. Baanan rakentamista kohti keskustaa jatketaan seuraavina vuosina. Baana palvelee liikkumista Hervannan ja keskustan sekä Hervannan ja Taysin kampuksen välillä.